Thriller li beda jagħti nifs lis-swali Amerikani Nobody Hekk kif aktar swali taċ-ċinema bdew jiftħu fl-Istati Uniti, fi tmiem il-ġimgħa li għadda kien it-thriller "Nobody" li kellu l-akbar dħul. Minn 2,460 teatru, kellu dħul ta' $6.7 miljun. Mhux xi dħul ta' barra minn hawn imma almenu l-affarijiet bdew jiċċaqalqu. Maħdum taħt id-direzzjoni tar-Russu Ilya Naishuller, l-idea għal dan l-iskript twieldet minn esperjenza personali li għadda minnha l-attur protagonist Bob Odenkirk, li jinterprita l-parti ta' Hutch. Huwa b'xi mod irnexxielu jaqfel il-ħallelin li daħlulu fil-basement tad-dar imma kien diżappuntat ħafna bil-mod kif il-pulizija ittrattaw il-każ. Bob Odenkirk baqa' dejjem jhewden kif seta' jittratta mod ieħor din l-invażjoni. Fil-film, meta żewġ ħallelin jidħlu fid-dar ta' Hutch, hu ma jagħmel xejn biex jiddefendi lilu nnifsu u lil familtu, bit-tama li jevita li jkun hemm vjolenza li tista' twassal biex huma jweġġgħu jew agħar. Imma ibnu jeħodha bi kbira li missieru baqa' ċass quddiemhom. Dan l-inċident ikollu effett fuq Hitch u l-istint ta' vendetta ma jibqax imrażżan ġo fih. Hawn fejn Hutch jinbidel f'bniedem ieħor u ma jibqax wieħed ta' stima baxxa kontra il-kriminali. Hemm mumenti fejn "Nobody" (Universal Pictures: 15) qiesu xi film tal-loony-tunes. Bob Odenkirk stqarr li dam sentejn jipprepara għal din il-parti, b'mod partikolari il-korjografija ta kif għandu jiġġieled ma' atturi oħra fuq is-sett. Dan hu thriller mimli trufijiet li jaljenaw, b'mumenti tajba u oħrajn li setgħu jkunu aħjar. Probabbli id-direttur Anna Elizabeth James (li ħolqot ukoll l-iscreenplay), hi nfluwenzata mit-thrillers ta' Alfred Hitchcock. Mary (Kristin Davis) hi kittieba li għandha diversi suċċessi bis-sensiela ta' thrillers li tikteb. Hi miżżewġa lil Tom (Dermot Mulroney) u għandhom żewġt it-tfal. Id-dar tal-pubblikazzjonijiet li taħdem magħha jinsistu li tikteb rumanz ieħor u joffrulha żewġ miljun dollaru bil-quddiem. Għall-ewwel, Mary tirrifjuta l-offerta imma imbagħad tibdel fehmitha meta tintebaħ li żewġha kien tilef ħafna flus fil-logħob. Ħabibtha Elaine (Shanola Hampton) tissuġerixxi lil Mary biex tqabbad nanny ħalli tieħu ħsieb it-tfal. Mary ma jibda jogħġobha ħadd u meta tidher li qatgħet qalbha, titfaċċa Grace (Greer Grammer) riekba fuq rota. Mary tibda tħossha ma tafx x'ser taqbad tikteb u tuża l-ħbiberija ma' Grace biex tiftaħ qalbha. Mary anke tibda jkollha fantasiji erotiċi ma' Grace. Fl-istess ħin, darba fuq il-mejda tal-ikel, Mary teħodha kontra żewġha u Grace, wara li Elaine iddaħħalha dubju dwar żewġha u Grace. Mary iċċempel l-aġenzija li permezz tagħha tkun ġiet impjegata Grace ħalli tara għala ċekk li Mary bagħtet ma ġiex imsarraf. L-aġenzija tgħarrafha li Mary għadha ma għażlitx nanny. Mary tmur iżżur lil Elaine u issibha mejta. Tagħmel rapport lill-pulizija u b'xokk għaliha, il-pulizija tippreżenta dik li tidher evidenza li Mary kienet daħlet fl-apparatment ta' Elaine fil-lejl qabel Elaine inqatlet. Kif jindika l-isem "Deadly Illusions" (Netflix: 15), il-film iħallik bejn ħalltejn għal ħafna ħin bejn fatti u illużjonijiet. It-tmiem ma jgħix u jħalli tieqa beraħ għal sequel. Bħal daż-żmien tas-sena, ħafna huma dawk li jfittxi xi film li jirrakkonta l-passjoni ta' Sidna Ġesu` Kristu. Meta ħarġu għall-wiri f'Malta fit-teatri, kollha kellhom suċċess. Hemm wieħed li għalkemm maħdum minn kumpanija ewlenija Amerikana, qatt ma ġie Malta għax din il-kumpanija ħadet deċiżjoni stramba li tillimita fejn għandu joħroġ fil-pajjiżi Ewropej minkejja s-suċċess li kellu fil-box office Amerikana. Il-film "Son Of God" hu verżjoni mqassra tas-sensiela "The Bible" li kienet intweriet fuq History Channel. Meta ħareġ ġewwa l-Istati, "Son of God" kellu suċċess kbir fil-box office minħabba li kellu sapport mill-għaqdiet reliġjużi Amerikani. B'kollox kellu dħul ta' aktar minn $70 miljun. Il-film sewa $22 miljun biex inħadem. Maħdum taħt id-direzzjoni ta' Christopher Spencer, "Son of God" (20th Century Fox: U) isegwi bejn wieħed ieħor il-vanġelu ta' San Ġwann. Jibda mit-twelid ta' Sidna Ġesu` Kristu f'Betlem. Imbagħad ir-rakkont jaqbeż 30 sena għal meta Ġesu` (l-attur Portugiż Diogo Morgado) mar il-Galilija u jibda jagħżel id-dixxipli. Permezz tat-tagħlim u l-mirakli, ħafna nies jibdew jiġru warajh, filwaqt li l-Fariżej, jieħduha kontrih meta jaħfer id-dnubiet. L-akbar nuqqas li għandu l-film hu li nieqes minn stil u viżjoni artistika.